PENJANA ransang ekonomi negara
PUTRAJAYA: Dalam menghadapi cabaran ekonomi negara susulan pandemik Covid-19, kerajaan memperkenalkan Pelan Jana Semula Ekonomi Negara (PENJANA) dalam memperkasakan rakyat dan merangsang ekonomi. Perdana Menteri Tan Sri Muhyiddin Yassin ketika membentangkan pelan jangka pendek bertemakan ‘Bersama Menjana Ekonomi’ itu berkata, ia juga untuk melonjakkan perniagaan. Kerajaan mengariskan 40 inisiatif dengan peruntukan RM35 bilion bagi mencapai matlamat-matlamat tersebut dengan RM10 bilion merupakan suntikan fiskal langsung daripada kerajaan. Agenda utama dalam memperkasakan rakyat adalah untuk mengatasi kebimbangan rakyat mengenai risiko kehilangan pekerjaan dan punca pendapatan berikutan banyak aktiviti ekonomi terjejas dalam tempoh Perintah Kawalan Pergerakan (PKP) dikuatkuasakan sejak 18 Mac lalu. Untuk menangani cabaran kadar pengangguran yang meningkat dan memastikan pengekalan pekerjaan, kerajaan memperuntukkan hampir RM9 bilion yang akan memanfaatkan tiga juta tenaga pekerja melalui beberapa inisiatif. Setakat 2 Jun ini, kira-kira 12.7 juta atau 83.5 peratus pekerja telah mula bekerja. Bagi meningkatkan keyakinan ibu bapa untuk menghantar semula anak-anak mereka ke TASKA, kerajaan akan memberi geran kepada pengendali untuk mematuhi dan melaksanakan SOP yang ditetapkan. Kerajaan mengumumkan insentif cukai pendapatan individu untuk yuran yang dibayar kepada taman asuhan dan taman didikan kanak-kanak sehingga RM3,000. Bagi meringankan lagi bebanan rakyat terutamanya menggunakan pengangkutan awam, kerajaan akan memperkenalkan Program My30 dengan pengguna hanya perlu membayar RM30 sahaja sebulan untuk menikmati pas perjalanan tanpa had bagi pengangkutan awam di bawah seliaan Prasarana di Lembah Klang mulai 15 Jun hingga hujung tahun ini. Nasib golongan Orang Kurang Upaya (OKU) dan ibu tunggal turut mendapat perhatian apabila kerajaan bersetuju lebih 300,000 orang layak menerima bantuan one-off RM300 bagi mengurangkan beban mereka dengan bayaran sebelum Hari Raya Aidiladha. Berita baik untuk mereka yang banyak bergantung kepada internet terutamanya untuk kelangsungan hidup dalam aspek pendidikan dan pekerjaan, kerajaan dengan kerjasama syarikat telekomunikasi akan menyediakan perkhidmatan internet dengan kapasiti 1 gigabyte percuma untuk semua pengguna dari 8.00 pagi hingga 6.00 petang setiap hari sehingga akhir tahun ini. Sektor pelancongan yang terjejas turut dibantu melalui Skim Pembiayaan Pelancongan PENJANA bernilai RM1 bilion bagi membiayai inisiatif transformasi Perusahaan Kecil dan Sederhana (PKS) agar terus berdaya saing dalam era kebiasaan baharu. “Kerajaan akan membantu setiap perniagaan, sama ada besar atau kecil, menerusi beberapa langkah,” kata Muhyiddin. Bagi terus menjana ekonomi negara, kerajaan menggalakkan rakyat menyokong produk dan perkhidmatan tempatan melalui kempen ‘Buy Malaysia’ dan kerajaan juga akan mengkreditkan RM50 ke dalam akaun e-dompet pengguna. Di sektor industri pertanian dan makanan, Dana Agrofood sebanyak RM350 juta disediakan bagi memastikan kelangsungan pengusaha pertanian dan komoditi. “Saya yakin segala usaha memulih dan merangsang ekonomi yang saya umumkan pada hari ini akan meningkatkan semula keyakinan pelabur, peniaga dan rakyat seluruhnya untuk bersama-sama menjana ekonomi negara,” kata Muhyiddin. Tiada Makcik Kiah tetapi kali ini perdana menteri menggunakan contoh bagaimana Kak Radziah dan Datuk Lim mendapat manfaat daripada PENJANA.-Bernama 
See author's posts
